RESOLUCIÓN do 28 de marzo de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto da acta da mesa xeral de negociación do convenio colectivo do persoal laboral ao servizo do Concello de Xinzo de Limia.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 23/05/2005

Visto o texto da acta da mesa xeral de negociación do convenio colectivo do persoal laboral ao servizo do Concello de Xinzo de Limia, (código de convenio nº 3200842 publicado no BOP nº 192, do 22 de agosto de 2001), acordando o incremento salarial para o ano 2005 de acordo co previsto no artigo 21 do convenio colectivo e a inclusión nas táboas salariais da traballadora Antonia Vila Barge, subscrita coa data 13 de xaneiro de 2005 polos representantes do concello, en representación da parte económica e polo comité de empresa, en representación da parte social, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia
de traballo.
Esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, que consta nesta
delegación provincial, e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación (UMAC).
Terceiro.-Dispoñer a súa publicación no BOP e no Diario Oficial de Galicia.
Ourense, 28 de marzo de 2005.
José Lage Lage
Delegado provincial de Ourense
Acta de conclusións e acordos da mesa xeral de negociación do convenio colectivo para o 2005 do persoal laboral ao servizo do Concello de Xinzo de Limia.
O día 16 de decembro, ás 17.30 horas, reúnese, despois da convocatoria, nos locais do concello, a mesa xeral de negociación do convenio colectivo dos traballadores/as laborais do Concello de Xinzo de Limia, para tratar os puntos fixados na orde do día:
-Incremento salarial para o ano 2005 de acordo co previsto no artigo 21 do convenio colectivo.
-Inclusión nas táboas salariais da traballadora Antonia Vila Barge.
Asisten:
Polo Concello de Xinzo de Limia: Isaac Vila (alcalde-presidente), Yolanda Díaz, Daniel Blanco, Teresa Puga, Alfonso Patricio, Manuel Rodríguez (concelleiros/as do grupo de goberno) e Vicente Pastor e Enrique Carballo (asesor e secretario do concello).
Polo comité de empresa: Xesús Fariñas (presidente do comité), Xesús Casasola (secretario do comité), Xoan García, Anxo López e Carlos Otero (vogais do comité).
Pola Confederación Intersindical Galega: Anxo García e Luis Ferreiro (secretario da Unión Local da CIG).
1º Incremento salarial para o ano 2005 de acordo co previsto no artigo 21 do convenio colectivo.
Intervén Anxo García para lembrar que a cantidade que resta para acadar o obxectivo fixado no convenio para o ano 2007 ascende aproximadamente a 150.000 euros. Asemade, indica que por este motivo, para dar cumprimento ao convenio en vigor, sería necesario imputar nos salarios do persoal laboral, durante os próximos tres anos, a cantidade de: 50.000 euros.
O alcalde manifesta a súa intención de afrontar a débeda de homologación no mínimo período posi
bel de cara a regularizar os salarios do persoal laboral e oferece unha dupla fórmula de cara a practicar o incremento definido no convenio colectivo para o ano 2005.
Por unha banda, ofrece imputar aos salarios do persoal laboral como incremento redutor da diferenza do persoal funcionario a cantidade de 30.000 euros fixos, co carácter retractivo a 1 de xaneiro de 2005.
Por outra banda, informa de que nestes momentos o concello non dispón de orzamento abondo para poder afrontar o pagamento correspondente á cantidade de 50.000 euros; porén e de acordo coa intención manifestada de solucionar a débeda canto antes; ofrece, condicionado á certas operacións de ingreso que ten pendentes o Concello de Xinzo de Limia, aboar no mes de xuño de 2005, se esas operacións se concretan positivamente, a cantidade adicional de 42.000 euros a imputar nos salarios do persoal laboral como recurtamento da diferenza existente co persoal funcionario do Concello de Xinzo de Limia.
Expostas as propostas de cada parte, chégase ao seguinte acordo:
Imputar aos salarios do persoal laboral como incremento redutor da diferenza co persoal funcionario a cantidade de 30.000 euros fixos, co carácter retractivo a 1 de xaneiro de 2005 (táboa salarial adxunta).
Imputar no mes de xuño de 2005, condicionado a certas operacións de ingreso que ten pendentes o Concello de Xinzo de Limia, se esas operacións se concretan positivamente, a cantidade adicional de 42.000 euros a imputar nos salarios do persoal laboral como recurtamento da diferenza existente co persoal funcionario do Concello de Xinzo de Limia.
Asemade, acórdase asinar as táboas salariais para o 2005 na próxima xuntanza da mesa xeral de negociación a celebrar a meiados do mes de xaneiro de 2005. Unha vez asinadas serán enviadas á delegación provincial de Relacións Laborais para o seu rexistro, depósito e publicación no BOP.
2. Inclusión nas táboas salariais da traballadora Antonia Vila Barge.
A mesa xeral de negociación acorda incluír nas táboas salariais para o ano 2005 á traballadora: Antonia Vila Barge, ao ser a sua relación contractual fixa e cumprir cos requisitos establecidos no convenio colectivo. Daquela, someterase ao sistema de aproximación retributiva definido no artigo 21 do convenio colectivo.
E non tendo máis asuntos que tratar, sendo as 19.00 horas, levántase a sesión.